Georg Kværne

**Georg Kværne** (født 29.&nbsp;juli 1896 i Hønefoss, død i 1959) var en norsk jernbanearbeider, fagforeningsmann, lokalpolitiker (Ap), motstandsmann under andre verdenskrig, offiser i det norske Forsvaret og områdesjef i Heimevernet. Han ledet både Jernbaneorganisasjonen (J-org) og Bedriftsorganisasjonen (B-org), som begge var underlagt Milorgs sentralledelse, frem til han i april 1944 ble pålagt av Milorgs sentralledelse å flykte til Sverige. I Sverige gikk han inn i de norske militære styrkene.

## Yrkesliv
Georg Kværne ble ansatt i Norges Statsbaner (NSB) den 1.&nbsp;juni 1914. 

Han tok eksamen som telegrafist i mai 2016. Den 26.&nbsp;februar 1917 ble han fast ansatt som jernbanetelegrafist. Han ble forfremmet til jernbaneekspeditør den 27.&nbsp;februar 1920. Etter at han måtte flykte til Sverige i april 1944, gikk han inn i de norske styrkene som trente i Sverige. Han vendte tilbake til Norge sommeren 1945, og fortsatte da som offiser i det norske forsvaret frem til han i 1948 gikk tilbake til NSB.

I 1948 ble han ansatt som førstefullmektig i NSB, og i 1955 ble han ansatt som trafikkrevisor i NSB.

Han var bosatt på Strømmen utenfor Lillestrøm både før, under og etter andre verdenskrig.

## Motstandsarbeid under andre verdenskrig
Høsten 1942 opprettet Milorg den såkalte Jernbaneorganisasjonen (J-org) – omtrent samtidig med opprettelsen av Bedriftsorganisasjonen (B-org). En hovedoppgave for J-org var å forberede seg på en alliert invasjon i Norge ved å legge planer for hvordan jernbanenettet kunne holdes intakt også når tyskerne innså at de var i ferd med å tape. Det var Milorgs sentralledelse som tok initiativet til etableringen av J-org; sammen med Johs. Fougli var det Georg Kværne som sørget for rekrutteringen til J-org. 

I tillegg ledet J-org både arbeidssabotasjer og trafikksabotasjer. Eksempelvis sørget medlemmer av J-org ute i distriktene for at godsvogner med materiell som var strategisk viktig for tyskerne, ble ledet ut på feil spor og/eller feilmerket, slik at godset ble forsinket i opptil flere måneder. J-orgs medlemmer sørget også for at det ble begått «feil» som forårsaket avsporinger og sammenstøt, slik at togmateriell og skinneganger ble satt ut av spill. Tidlig i 1944 fikk sjefen for J-org, Georg Kværne, ordre fra Milorgs sentralledelse om å flykte ut av landet. Etter Kværne overtok distriktsjefen i Oslo som leder for J-org.

B-org var underlagt Forsvarets Overkommando i London, med Milorgs Sentralledelse som mellomledd. Ledelsen i B-org ble kalt Bedriftsledelsen (BL). Den første sjefen for BL var Johs. Fougli. Etter at Fougli ble arrestert i Østfold i desember 1943, sammen med Ola Brandstorp som også hadde en sentral rolle i BL, ble Georg Kværne ny leder for BL frem til tidlig i 1944, da han fikk ordre fra Milorgs sentralledelse om å flykte til Sverige.

## Lokalpolitiker
Både før og etter andre verdenskrig engasjerte Kværne seg i lokalpolitikken som medlem av Arbeiderpartiet. På 1930-tallet var Kværne formann i Skedsmo arbeiderparti og medlem av Skedsmo herredsstyre.

## Fagforeningsarbeid
Kværne var en periode formann i Oslo distriktsorganisasjon av Norsk Jernbaneforbund. Han var også kasserer i styret for feriehjemmet «Elgheim» på Roa, som var eid av Oslo-avdelingen til Norsk Jernbaneforbund.

## Heimevernet
Etter andre verdenskrig var Kværne områdesjef for Heimevernet i Skedsmo, med løytnants grad.

## Referanser


## Eksterne lenker